**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Εταιρειών (Τροποποιητικός) Νόμος του 2022»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Ονούφριος Κουλλά Χρύσης Παντελίδης

 Νίκος Σύκας Ηλίας Μυριάνθους

 Κώστας Κώστα Μιχάλης Γιακουμή

 Γιαννάκης Γαβριήλ Σταύρος Παπαδούρης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή στις 27 Ιανουαρίου 2022 από τους κ. Ηλία Μυριάνθους εκ μέρους του Κινήματος Σοσιαλδημοκρατών ΕΔΕΚ, Σταύρο Παπαδούρη εκ μέρους του Κινήματος Οικολόγων-Συνεργασία Πολιτών και Πανίκο Λεωνίδου εκ μέρους της κοινοβουλευτικής ομάδας του Δημοκρατικού Κόμματος, σε τρεις συνεδρίες της, που πραγματοποιήθηκαν στις 8 Φεβρουαρίου και 17 και 24 Μαΐου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Τμήματος Εφόρου Εταιρειών και Διανοητικής Ιδιοκτησίας του ίδιου υπουργείου, του Υπουργείου Οικονομικών, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου (ΣΕΛΚ), των εργοδοτικών οργανώσεων ΟΕΒ και ΚΕΒΕ και της ΠΟΒΕΚ.

 Σημειώνεται ότι κατά τη συζήτηση ενώπιον της επιτροπής παρευρέθηκε επίσης το μέλος της επιτροπής κ. Πανίκος Λεωνίδου.

 Σκοπός της πρότασης νόμου, όπως αρχικά κατατέθηκε στη Βουλή, είναι η τροποποίηση του περί Εταιρειών Νόμου, ώστε να μειωθεί από πεντακόσια ευρώ (€500) σε εκατό πενήντα ευρώ (€150) το ανώτατο όριο της συνολικής χρηματικής επιβάρυνσης που δύναται να επιβληθεί σε εταιρεία που παραλείπει να παραδώσει την ετήσια έκθεσή της στο Τμήμα Εφόρου Εταιρειών και Διανοητικής Ιδιοκτησίας εντός της προβλεπόμενης χρονικής προθεσμίας.

 Οι εισηγητές της υπό συζήτηση πρότασης νόμου επισήμαναν ότι πολλές επιχειρήσεις αδυνατούν να αντεπεξέλθουν στα χρονικά περιθώρια που καθορίζονται στον περί Εταιρειών Νόμο για την υποβολή της ετήσιας έκθεσής τους στον Έφορο Εταιρειών, με αποτέλεσμα να επιβαρύνονται με αχρείαστες κυρώσεις και υψηλά πρόστιμα που θέτουν σε κίνδυνο την οικονομική βιωσιμότητά τους.

 Η εκπρόσωπος του Υπουργείου Οικονομικών εξέφρασε επιφυλάξεις αναφορικά με τον σκοπό και τις επιδιώξεις της υπό αναφορά πρότασης νόμου. Ειδικότερα, δήλωσε ότι σκοπός του νομοθέτη σε σχέση με τη συγκεκριμένη διάταξη της ισχύουσας νομοθεσίας είναι η αποτροπή της νομιμοποίησης παράνομων εσόδων από εταιρείες που δραστηριοποιούνται στη Δημοκρατία και ως εκ τούτου σε περίπτωση μείωσης της χρηματικής επιβάρυνσης ο σκοπός αυτός θα αποδυναμωθεί.

 Οι εκπρόσωποι του Υπουργείου Ενέργειας, Εμπορίου και Βιομηχανίας και του Τμήματος Εφόρου Εταιρειών και Διανοητικής Ιδιοκτησίας του ίδιου υπουργείου συμφώνησαν με τις επιφυλάξεις που εκφράστηκαν από το Υπουργείο Οικονομικών και επισήμαναν την ανάγκη όπως το ύψος της χρηματικής επιβάρυνσης παραμείνει αμετάβλητο.

 Συναφώς, η εκπρόσωπος του Τμήματος Εφόρου Εταιρειών και Διανοητικής Ιδιοκτησίας κατέθεσε στοιχεία ενώπιον της επιτροπής τα οποία καταδεικνύουν ότι τα προβλεπόμενα πρόστιμα συμβάλλουν πράγματι στη συμμόρφωση των εταιρειών με την προβλεπόμενη υποχρέωση, επισημαίνοντας ότι δεν ενδείκνυται η προτεινόμενη μείωσή τους.

 Ο εκπρόσωπος της εργοδοτικής οργάνωσης ΚΕΒΕ τόνισε την ανάγκη να παρασχεθούν διευκολύνσεις στις επιχειρήσεις, δεδομένης της αδυναμίας καταβολής των επιβαλλόμενων χρηματικών επιβαρύνσεων από μικρομεσαίες εταιρείες εξαιτίας της οικονομικής δυσπραγίας που έχει επιφέρει η πανδημία COVID-19.

 Ο εκπρόσωπος της ΟΕΒ συμφώνησε με τους σκοπούς και τις επιδιώξεις της πρότασης νόμου και εισηγήθηκε τη μείωση της προβλεπόμενης χρηματικής επιβάρυνσης για όσο χρονικό διάστημα διαρκούν οι επιπτώσεις της πανδημίας.

 Ο εκπρόσωπος της ΠΟΒΕΚ συμφώνησε με τους σκοπούς και τις επιδιώξεις της πρότασης νόμου.

 Ο εκπρόσωπος του ΣΕΛΚ συμφώνησε με τις πιο πάνω θέσεις και παράλληλα εισηγήθηκε όπως παρασχεθούν διευκολύνσεις στις εταιρείες που είναι δύσκολο να ανταποκριθούν στην καταβολή της χρηματικής επιβάρυνσης.

 Στο πλαίσιο της περαιτέρω συζήτησης, την επιτροπή απασχόλησε η δυνατότητα παράτασης της ημερομηνίας υποβολής της ετήσιας έκθεσης στο Τμήμα Εφόρου Εταιρειών και Διανοητικής Ιδιοκτησίας μέχρι το τέλος κάθε έτους, καθώς και η παραχώρηση διευκολύνσεων σε εταιρείες οι οποίες δεν κατέστη δυνατό να υποβάλουν τις οικονομικές τους καταστάσεις λόγω της πανδημίας.

 Συναφώς, η επιτροπή ζήτησε από τους εκπροσώπους των αρμόδιων υπουργείων όπως προβούν σε περαιτέρω εισηγήσεις για εξεύρεση πιθανών λύσεων στο όλο θέμα.

 Σε μεταγενέστερο στάδιο, αφού προηγήθηκε συνάντηση μεταξύ των κυβερνητικών αρμοδίων και των ενδιαφερόμενων φορέων, υποβλήθηκε στην επιτροπή σχετική εισήγηση για μείωση του ανώτατου ορίου της συνολικής χρηματικής επιβάρυνσης από πεντακόσια ευρώ (€500) σε εκατό πενήντα ευρώ (€150) μόνο για τη χρονική περίοδο μεταξύ της ημερομηνίας έναρξης της ισχύος του προτεινόμενου νόμου και της 31ης Δεκεμβρίου 2024 όσον αφορά τις ετήσιες εκθέσεις με ημερομηνία σύνταξης εντός των ετών 2021 και 2022.

 Η εκπρόσωπος της Νομικής Υπηρεσίας της Δημοκρατίας αναφορικά με την πιο πάνω εισήγηση δήλωσε ότι συνιστά άνιση μεταχείριση έναντι των εταιρειών οι οποίες ήδη κατέβαλαν, λόγω μη έγκαιρης παράδοσης των ετήσιων εκθέσεών τους με ημερομηνία σύνταξης εντός των ετών 2021 και 2022, χρηματική επιβάρυνση μεγαλύτερη από εκατό πενήντα ευρώ (€150) και προς τούτο εισηγήθηκε όπως τα ποσά που καταβλήθηκαν πέραν του εν λόγω ποσού επιστραφούν στις εν λόγω εταιρείες.

 Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε όπως τροποποιήσει το κείμενο της πρότασης νόμου, ώστε σε αυτό να προβλέπονται τα ακόλουθα:

1. Μείωση του ανώτατου ορίου της συνολικής χρηματικής επιβάρυνσης από πεντακόσια ευρώ (€500) σε εκατό πενήντα ευρώ (€150) μόνο για τη χρονική περίοδο μεταξύ της ημερομηνίας έναρξης της ισχύος του προτεινόμενου νόμου και της 31ης Δεκεμβρίου 2024 όσον αφορά τις ετήσιες εκθέσεις με ημερομηνία σύνταξης εντός των ετών 2021 και 2022.
2. Επιστροφή της διαφοράς σε εταιρείες που ήδη κατέβαλαν χρηματική επιβάρυνση που υπερβαίνει τα εκατό πενήντα ευρώ (€150) λόγω μη έγκαιρης παράδοσης των ετήσιων εκθέσεών τους με ημερομηνία σύνταξης εντός των ετών 2021 ή/και 2022.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού υιοθετεί τους σκοπούς και τις επιδιώξεις της πρότασης νόμου, όπως αυτή έχει τροποποιηθεί σύμφωνα με τα πιο πάνω, και ομόφωνα εισηγείται στη Βουλή την ψήφισή της σε νόμο.

6 Ιουνίου 2022

Αρ. Φακ.: 23.02.063.009-2022

ΧΑ/ΑΠ/ΘΧ